25 वर्षीया प्रेग्नेंट की स्वाइन फ्लू से मौत
जोधपुर | स्वाइनफ्लू से पीड़ित बाड़मेर निवासी दुर्गा देवी (25) की शनिवार को मथुरादास माथुर अस्पताल की इमरजेंसी आईसीयू में मौत हो गई। दुर्गा देवी प्रेग्नेंट थीं और उसका स्वाइन फ्लू पॉजीटिव और वायरल निमोनिया था। डॉ. नवीन किशोरिया ने बताया कि करीब 4.30 बजे मरीज को शॉक की अवस्था में गोयल हॉस्पिटल से एमडीएमएच लाया गया था। बचाने के लिए उसे सीपीआर दिया गया लेकिन वह बच नहीं पाई। जोधपुर में स्वाइन फ्लू से यह पहली मौत है। हालांकि मुख्य चिकित्सा एवं स्वास्थ्य अधिकारी डॉ. सुरेन्द्र चौधरी से जब पूछा तो उन्होंने स्वाइन फ्लू से कोई मौत होना नहीं स्वीकारा जबकि गोयल अस्पताल प्रभारी डॉ. आनंद गोयल का कहना था कि बाड़मेर निवासी मृतका को जांच में स्वाइन फ्लू पॉजिटिव पाया गया। इससे पहले जोधपुर निवासी डॉ. वीडी बोहरा की मृत्यु जयपुर के एक निजी अस्पताल में स्वाइन फ्लू से हुई थी। एमडीएमएच में शनिवार को स्वाइन फ्लू का संदिग्ध मानते हुए रामलाल को भर्ती किया गया है। डॉ. राजेश सोनी ने बताया कि दुर्गा देवी को सांस में तकलीफ थी। इस कारण उसे 2 मार्च देर रात को गोयल हॉस्पिटल में भर्ती किया गया था। जहां उसे वेंटिलेटर पर रखा गया। शनिवार सुबह ज्यादा तकलीफ होने पर ट्यूब डालकर उन्हें वेंटिलेटर पर रखा था। परिवारजनों ने एमडीएमएच जाने के लिए कहा तो हमने रैफर कर दिया था।
kas_Deva hin_Deva